କଟକ, ଅଗଷ୍ଟ ୨୭ (ଲୋକାଲ ୱାୟାର): ମୁଖ୍ୟମନ୍ତ୍ରୀ ଶ୍ରୀ ନବୀନ ପଟ୍ଟନାୟକ ଆଜି କଟକର ଶ୍ରୀରାମଚନ୍ଦ୍ର ଭଂଜ ଭେଷଜ ମହାବିଦ୍ୟାଳୟ ଓ ଚିକିତ୍ସାଳୟରେ ସ୍ଥାପିତ ହୋଇଥିବା ୯ଟି ଏକ୍ମୋ ମେସିନକୁ ଜନସାଧାରଣଙ୍କ ପାଇଁ ଲୋକାର୍ପିତ କରିଛନ୍ତି।
ମୁଖ୍ୟମନ୍ତ୍ରୀ ଡାକ୍ତରଖାନାରେ ସ୍ଥାପିତ ହୋଇଥିବା ଏକ୍ମୋ ମେସିନ ଗୁଡିକୁ ବୁଲି ଦେଖିଥିଲେ।
ସୂଚନାଯୋଗ୍ୟ ଯେ ଏହା ସମଗ୍ର ପୂର୍ବ ଭାରତରେ ସବୁଠାରୁ ବଡ ଏକ୍ମୋ ୟୁନିଟ୍ ଏବଂ ଏକ୍ମୋ ଭଳି ବ୍ୟୟ ବହୁଳ ଚିକିତ୍ସା ବିନା ଖର୍ଚ୍ଚରେ ଯୋଗାଇବାରେ ସମଗ୍ର ଦେଶରେ ସରକାର ସ୍ତରରେ ପ୍ରଥମ ଓ ସର୍ବବୃହତ । ଏଥିପାଇଁ ଅଭିଞ ବିଶେଷଜ୍ଞ ମାନଙ୍କୁ ନିୟୋଜିତ କରାଯାଇଛି।
କଟକରେ ଏହି ସୁବିଧା ପାଇଁ ରୋଗୀମାନଙ୍କୁ ଟଙ୍କାଟିଏ ଖର୍ଚ୍ଚ କରିବାକୁ ପଡିବ ନାହିଁ ବୋଲି ମୁଖ୍ୟମନ୍ତ୍ରୀ କହିଛନ୍ତି।
ଚିକିତ୍ସାର ସମସ୍ତ ଖର୍ଚ୍ଚ ରାଜ୍ୟ ସରକାର ବହନ କରିବେ। ଏହାଦ୍ବାରା ରୋଗୀ ଓ ସେମାନଙ୍କ ପରିବାର ଉନ୍ନତ ଚିକିତ୍ସା ଓ ଆର୍ଥିକ ଦୃଷ୍ଟିକୋଣରୁ ଆଶ୍ବସ୍ତ ହୋଇପାରିବେ ବୋଲି ମୁଖ୍ୟମନ୍ତ୍ରୀ ଆଶାପ୍ରକାଶ କରିଛନ୍ତି।
ଜୀବନ ରକ୍ଷାରେ ଏହି ସେବା ଗୁରୁତ୍ୱ ପୂର୍ଣ୍ଣ ଭୂମିକା ଗ୍ରହଣ କରିବ ବୋଲି ମୁଖ୍ୟମନ୍ତ୍ରୀ କହିଥିଲେ ।
କରୋନାର ଦ୍ବିତୀୟ ଲହରୀରେ ଫୁସଫୁସ ରୋଗରେ ଗୁରୁତର ଆକ୍ରାନ୍ତ ହୋଇଥିବା ରୋଗୀ ମାନଙ୍କ ପାଇଁ ଏକ୍ମୋ ମେସିନ୍ ଏକ ଜୀବନ ରକ୍ଷାକାରୀ ବ୍ୟବସ୍ଥା।
ଓଡିଶାରେ ଏହି ସୁବିଧା ବିଶେଷ ନ ଥିବାରୁ, ଗୁରୁତର ରୋଗୀମାନଙ୍କୁ ଅନ୍ୟ ରାଜ୍ୟକୁ ଯିବାକୁ ପଡୁଥିଲା ।
ବର୍ତ୍ତମାନ ଏହି ସୁବିଧା କଟକରେ ସରକାରୀ ଭାବରେ ଉପଲବ୍ଧ ହେବାରୁ ଅନେକ ରୋଗୀ ଉପକୃତ ହୋଇପାରିବେ ।
ଦ୍ବିତୀୟ ଲହରର ସ୍ମୃତିକୁ କଷ୍ଟଦାୟକ ବୋଲି ବର୍ଣ୍ଣନା କରି ମୁଖ୍ୟମନ୍ତ୍ରୀ କହିଥିଲେ ଯେ କରୋନାର ଦ୍ବିତୀୟ ଲହର ସାରା ଦେଶରେ ସାଂଘାତିକ ପରିସ୍ଥିତି ସୃଷ୍ଟି କରିଥିବା ବେଳେ ଆଗୁଆ ଯୋଜନା ଓ ଉପଯୁକ୍ତ ପରିଚାଳନା ଯୋଗୁ ଓଡିଶାରେ ଆମେ ପରିସ୍ଥିତିକୁ ନିୟନ୍ତ୍ରଣରେ ରଖିପାରିଛୁ ।
ବିଶେଷଜ୍ଞମାନେ ତୃତୀୟ ଲହରୀର ସମ୍ଭାବନା ଏବଂ ଏଥିରେ ପିଲାମାନେ ଅଧିକ ସଂକ୍ରମିତ ହେବାର ଆଶଙ୍କା ପ୍ରକାଶ କରୁଥିବାରୁ, ରାଜ୍ୟ ସରକାର ଜିଲ୍ଲାସ୍ତରରେ କୋଭିଡ ହସ୍ପିଟାଲ ଗୁଡିକରେ ଶିଶୁ ଚିକିତ୍ସା ଉପରେ ଗୁରୁତ୍ବ ଦେଇ ଆବଶ୍ୟକ ବ୍ୟବସ୍ଥା ଗ୍ରହଣ କରୁଛନ୍ତି।
ଆମ ପିଲାମାନେ ଯେପରି କରୋନା ସଂକ୍ରମଣରୁ ସୁରକ୍ଷିତ ରହିବେ, ସେଥିପାଇଁ ସତର୍କ ରହିବାକୁ ମୁଖ୍ୟମନ୍ତ୍ରୀ ଅନୁରୋଧ କରିଥିଲେ ।
ମୁଖ୍ୟମନ୍ତ୍ରୀ କହିଥିଲେ ଯେ ଲକ୍ଡାଉନର ନିୟମଗୁଡିକୁ କୋହଳ କରାଯାଇଥିଲେ ମଧ୍ୟ ସଂକ୍ରମଣର ଆଶଙ୍କା ରହିଛି ।
ତେଣୁ ଜନସାଧାରଣ ମାସ୍କ ପିନ୍ଧିବା ସହିତ, ହାତ ଧୋଇବା, ଭିଡରୁ ଦୂରରେ ରହିବା ଆଦି ସମସ୍ତ କୋଭିଡ ନିୟମାବଳୀକୁ ପାଳନ କରିବା ପାଇଁ ମୁଖ୍ୟମନ୍ତ୍ରୀ ଅନୁରୋଧ କରିଥିଲେ ।
ସୂଚନାଯୋଗ୍ୟ ଯେ ଘରୋଇ ଡାକ୍ତରଖାନାରେ ଏକ୍ ମୋ ଚିକିତ୍ସା ପାଇଁ ସର୍ବନିମ୍ନ ଦଶ ଲକ୍ଷ ଟଙ୍କା ଖର୍ଚ୍ଚ ହୋଇ ଥାଏ ।
ସ୍ଥଳ ବିଶେଷ ରେ ଏହା ଆହୁରି ବୃଦ୍ଧି ପାଇଥାଏ ।ତେଣୁ ସରକାରୀ ସ୍ତରରେ ଏହି ଉନ୍ନତ ଚିକିତ୍ସା ସୁବିଧା ଗରିବ ତଥା ମଧ୍ୟ ବିତ୍ତ ଲୋକଙ୍କ ପାଇଁ ବିଶେଷ ଉପଯୋଗୀ ସାବ୍ୟସ୍ତ ହେବ ବୋଲି ଆଶା କରାଯାଏ ।
କଟକୁ ଫେରିବା ବାଟରେ ମୁଖ୍ୟମନ୍ତ୍ରୀ ତାଳଦଣ୍ଡା କେନାଲ ଓ ଏହାର ଦୁଇପାର୍ଶ୍ବର ସୌନ୍ଦର୍ଯ୍ୟକରଣ ବ୍ୟବସ୍ଥା ବୁଲି ଦେଖି ସନ୍ତୋଷ ପ୍ରକାଶ କରିଥିଲେ।
ମୁଖ୍ୟମନ୍ତ୍ରୀଙ୍କ ସଚିବ (୫-ଟି) ଶ୍ରୀ ଭି.କେ ପାଣ୍ଡିଆନ ତାଳଦଣ୍ଡା କେନାଲର ସୌନ୍ଦର୍ଯ୍ୟକରଣ ବିଷୟରେ ମୁଖ୍ୟମନ୍ତ୍ରୀଙ୍କୁ ଅବଗତ କରାଇଥିଲେ।
ଏହି କାର୍ଯ୍ୟକ୍ରମରେ ଅନ୍ୟମାନଙ୍କ ମଧ୍ୟରେ ଖାଦ୍ୟଯୋଗାଣ ମନ୍ତ୍ରୀ ଶ୍ରୀ ରଣେନ୍ଦ୍ର ପ୍ରତାପ ସ୍ବାଇଁ, ନଗର ଉନ୍ନୟନ ମନ୍ତ୍ରୀ ଶ୍ରୀ ପ୍ରତାପ ଜେନା, ବିଧାୟକଗଣ, ସ୍ବାସ୍ଥ୍ୟ ବିଭାଗର ଅତିରିକ୍ତ ମୁଖ୍ୟଶାସନ ସଚିବ ଓ ସ୍ବାସ୍ଥ୍ୟ ବିଭାଗର ବରିଷ୍ଠ ଅଧିକାରୀ ମାନେ ଉପସ୍ଥିତ ଥିଲେ ।
କଟକ, ଅଗଷ୍ଟ ୦୯ (ଲୋକାଲ ୱାୟାର):ସିଲଭର ସିଟି କଟକ ପବ୍ଲିକ ଚାରିଟେବୁଲ ଟ୍ରଷ୍ଟ ତରଫରୁ ଆଜି କଟକ ମାନସିଂହପାଟଣା ସ୍ଥିତ ମସ୍ତରାମ ମଠଠାରେ ଏକ ସଫେଇ କାର୍ଯ୍ୟକ୍ରମ ଅନୁଷ୍ଠିତ ହୋଇଯାଇଛି ।
ଏହି ମଠଟିର ବୈଶିଷ୍ଠ୍ୟ ହେଉଛି ଏଠାରେ ପୂଜା ପାଉଥିବା ପ୍ରଭୁ ଗରୁଡଙ୍କ ପ୍ରତିମୂର୍ତ୍ତି ଯାହା କି ବିଶ୍ୱ ର ସବୁଠାରୁ ଆକାରରେ ବଡ ଏବଂ କିମ୍ବଦନ୍ତୀ ହିସାବରେ ଏହି ପ୍ରତିମୂର୍ତ୍ତି ଟି ର ଆକାର ବର୍ଦ୍ଧିତ ହେଉଅଛି ।
କିନ୍ତୁ ପରିତାପର ବିଷୟ କି ଆମ କଟକ ମଧ୍ୟରେ ଥିବା ଏଭଳି ଏକ ପୁରାତନ କୀର୍ତ୍ତି ଆଜି ଅବହେଳିତ ।
ସ୍ଥାନୀୟ ଲୋକଙ୍କ ମତରେ ବିଭିନ୍ନ ସମୟରେ ଏହି ମଠଟିର ପୁନଃରୁଦ୍ଧାର ଦିଗରେ ପ୍ରଶାସନ ତରଫରୁ ଅନୁଦାନ ଆସୁଥିଲେ ମଧ୍ୟ ତାହା ସଠିକ କାର୍ଯ୍ୟ ରେ ଲାଗିପାରୁନାହିଁ । ମଠଟିର ଅବସ୍ଥା ସେହିପରି ଜରାଜୀର୍ଣ୍ଣ ହୋଇ ପଡି ରହିଛି ।
ଏହି ସଫେଇ କାର୍ଯ୍ୟକ୍ରମ ମାଧ୍ୟମରେ ଆମ୍ଭେ ପ୍ରଶାସନ ଓ ପ୍ରତ୍ନତାତ୍ତ୍ୱିକ ବିଭାଗ କୁ ଏହି ମଠ ଟିର ପୁନଃରୁଦ୍ଧାର ଦିଗରେ ତ୍ୱରିତ ପଦକ୍ଷେପ ନେବାକୁ ଅନୁରୋଧ କରିବାର ପ୍ରୟାସ କରାଯିବ ।
ଏହାର କର୍ମକର୍ତା କହିଛନ୍ତି, ଚେଷ୍ଟା ଜାରି ରହିବ , ଐତିହାସିକ କଟକ ମସ୍ତରାମ ମଠ ର ପୁନରୁଦ୍ଧାର ପାଇଁ ।
କଟକର ସମସ୍ତ କୀର୍ତ୍ତିରାଜିର ରକ୍ଷଣାବେକ୍ଷଣ ପ୍ରତିଟି କଟକିଆର ଅଧିକାର। ବାରବାଟୀ ପାଇଁ ସଂସଦରେ ଯେଭଳି ସ୍ୱର ଉଠିଲା ମଠ ପାଇଁ ବି ASI ଜବାବ ଦେବାକୁ ବାଧ୍ୟ।
କଟକ, ଅଗଷ୍ଟ ୦୮ (ଲୋକାଲ ୱାୟାର):ଓଡ଼ିଶାରେ ଘଟିଲା ଭାରତୀୟ ଚିକିତ୍ସା ଇତିହାସର ଏକ ବିରଳ ମୁହୂର୍ତ୍ତ।
ଏକାଥରେ ଜନ୍ମନେଲେ ୪ଟି ଲକ୍ଷ୍ମୀ ଆଉ ମୁଁ ହେଲି ମାମୁଁ ବୋଲି କହିଛନ୍ତି ଓଲିଉଡ ଚକୋଲେଟ ବୟ ଅଭିନେତା ସବ୍ୟସାଚୀ ମିଶ୍ର ।
ସବ୍ୟ କହିଛନ୍ତି, କିଛି ଦିନ ତଳେ ଶରଣକୁଳ, ଭଞ୍ଜନଗରର ଏକ ଗମ୍ଭୀର କେସ୍ ବିଷୟରେ ଜାଣିବାକୁ ପାଇଲି।
ଅତ୍ୟଧିକ ଦାରିଦ୍ର୍ୟ ମଧ୍ୟରେ ସଂଘର୍ଷ କରୁଥିବା ଜଣେ ମହିଳା ଗର୍ଭବତୀ ଥିଲେ ।
ତାଙ୍କ ଗର୍ଭରେ ୪ ଟି ଭ୍ରୁଣ (ଶିଶୁ)। ପରିସ୍ଥିତିର ଗମ୍ଭୀରତାକୁ ଅନୁଭବ କରି ସେମାନଙ୍କର ଆର୍ଥିକ ଅବସ୍ଥାକୁ ଦେଖି ମୁଁ ଏକ ମେଡିକାଲ ଟିମ୍ ସହିତ ଏକ ଘରୋଇ ଆମ୍ବୁଲାନ୍ସର ବ୍ୟବସ୍ଥା କରି ତାଙ୍କୁ ଏସସିବି ମେଡିକାଲ, କଟକକୁ ସ୍ଥାନାନ୍ତର କଲି।
ଏସସିବିରେ ପରୀକ୍ଷାରୁ ଜଣାପଡିଲା ଯେ ସେ ଜଣ୍ଡିସ ଏବଂ ରକ୍ତହୀନତା ରୋଗରେ ପୀଡିତ ।
ଏସସିବି ମେଡିକାଲ ଏହାକୁ ଏକ ଚ୍ୟାଲେଞ୍ଜ ଭାବରେ ଗ୍ରହଣ କଲା । ବିଭିନ୍ନ ବିଭାଗର ମିଳିତ ଭାବେ ଏକ ବହୁମୁଖୀ ଉପାୟ ଅବଲମ୍ବନ କଲେ ଏବଂ ୫ ଜଣଙ୍କ ଜୀବନ ବଞ୍ଚାଇବା ପାଇଁ ଏକ ସ୍ୱତନ୍ତ୍ର ପଦ୍ଧତି ଅନୁସରଣ କଲେ ।
ଡାକ୍ତରଙ୍କ ପ୍ରୟାସ ଯୋଗୁ ଏହି ଚମତ୍କାର ହେଲା ।ଶେଷରେ ୪ ଟି ଶିଶୁ କନ୍ୟା ଜନ୍ମ ହେଲେ ।
ସେଥିପାଇଁ ଡାକ୍ତରୀ ଟିମ ଓ କର୍ମଚାରୀଙ୍କୁ ଅଶେଷ ଧନ୍ୟବାଦ। ବର୍ତ୍ତମାନ ଶିଶୁକନ୍ୟା ଓ ମା ଦେହ ଭଲ ଅଛି ସମସ୍ତେ ଖୁସି ଅଛନ୍ତି। ସମସ୍ତଙ୍କୁ ଆଶୀର୍ବାଦ କରନ୍ତୁ ଏବଂ ଭଗବାନଙ୍କୁ ଡାକନ୍ତୁ ।
କଟକ, ଜୁଲାଇ ୦୭(ଲୋକାଲ ୱାୟାର) : କୋଭିଡ୍-୧୯ କଟକଣା ପାଇଁ ବନ୍ଦ ଥିବା କଟକସ୍ଥିତ ସିଲଭର୍ ସିଟି ବୋଟ୍ କ୍ଲବ୍ ପୁଣିଥରେ ପର୍ଯ୍ୟଟକଙ୍କ ପାଇଁ ଉନ୍ମୁକ୍ତ ହେବାପରେ ଆଜି ସେଠାରେ ୭୨ତମ ବନ ମହୋତ୍ସବ ପାଳିତ ହୋଇଯାଇଛି।
ଓଟିଡିସି ଅଧ୍ଯକ୍ଷା ଶ୍ରୀମତୀ ଶ୍ରୀମୟୀ ମିଶ୍ର ଏହି କାର୍ଯ୍ୟକ୍ରମରେ ମୁଖ୍ୟ ଅତିଥି ଭାବେ ଯୋଗ ଦେଇ ବୃକ୍ଷରୋପଣ କରିବା ସହ ଗଛଟିଏ ଲଗାଇଲେ ଉଭୟ ସମାଜ ଓ ନିଜର କଲ୍ୟାଣ ସାଧନ ହୋଇପାରିବ ବୋଲି କହିଥିଲେ।
ଗଛ ଲଗାଇବା ପାଇଁ ଉତ୍ସାହିତ କରି ସେ କହିଥିଲେ ଯେ, ଗଛ ଆମକୁ ପର୍ଯ୍ୟାପ୍ତ ପରିମାଣର ଅକ୍ସିଜେନ୍ ଯୋଗାଇ ଥାଏ। ସୁଷମ ଖାଦ୍ୟ, ସ୍ବଚ୍ଛ ଜଳ ଓ ପ୍ରଦୂଷଣ ମୁକ୍ତ ବାୟୁର ଆବଶ୍ୟକତାକୁ ବୃକ୍ଷ ହିଁ ପୂରଣ କରିଥାଏ ।
ବୃକ୍ଷ ମଧ୍ୟ ମନୁଷ୍ୟର ଜୀବନ-ଜୀବିକାର ପ୍ରମୁଖ କାରଣ ହୋଇ ପାରୁଛି। ମାନ୍ୟବର ମୁଖ୍ୟମନ୍ତ୍ରୀ ଶ୍ରୀଯୁକ୍ତ ନବୀନ ପଟ୍ଟନାୟକଙ୍କର ବୃକ୍ଷଲତା ସ୍ବତନ୍ତ୍ର ଦୁର୍ବଳତା ରହିଛି, ବୃକ୍ଷରୋପଣ ପାଇଁ ସେ ସର୍ବଦା ପରାମର୍ଶ ଦେଇଥାନ୍ତି ବୋଲି ସେ କହିଥିଲେ।
କୋଭିଡ୍ ଗାଇଡ୍ ଲାଇନ୍ ଅନୁସାରେ ଅୟୋଜିତ ଏହି କାର୍ଯ୍ୟକ୍ରମରେ ଓଟିଡିସିର ଅନ୍ୟ ପଦାଧିକାରୀମାନଙ୍କ ସମେତ ପାନ୍ଥନିବାସ କର୍ମଚାରୀମାନେ ଉପସ୍ଥିତ ଥିଲେ।
ସୂଚନାଯୋଗ୍ୟ, ଏପ୍ରିଲ ୧୪ ଓଡ଼ିଆ ନବବର୍ଷରେ ମାନ୍ୟବର ମୁଖ୍ୟମନ୍ତ୍ରୀ ଏହି ସିଲଭର୍ ସିଟି ବୋଟ୍ କ୍ଲବକୁ ଲୋକାର୍ପିତ କରିଥିଲେ।
ଏହି ବୋଟିଂ କ୍ଲବ୍ ପୁଣିଥରେ ସମ୍ପୂର୍ଣ୍ଣ କାର୍ଯ୍ୟକ୍ଷମ ହୋଇଛି ଓ ସରକାରଙ୍କ କୋଭିଡ୍ ଗାଇଡ ଲାଇନକୁ ପାଳନ କରି ପର୍ଯ୍ୟଟକଙ୍କ ପାଇଁ ମନୋରଞ୍ଜନ ଭିତ୍ତିକ ଜଳକ୍ରୀଡ଼ା ଆରମ୍ଭ ହୋଇଛି।
ଏହି ବୋଟ୍ କ୍ଲବରେ ଜେଟ ସ୍କି, ସ୍ପିଡ୍ ବୋଟ, ଡେ କ୍ରୁଜ୍, ବାନାନା ବୋଟ, ଇନଫ୍ଲେଟେବୁଲ୍ ବୋଟ୍, ୱାଟର ସ୍କୁଟର, ଫ୍ଲୋଟିଂ କାଫେ, କାୟାକିଂ, କାନୋଇଙ୍ଗ, ପେଡାଲ୍ ବୋଟ୍, ସ୍କୁବା ଡାଇଭିଂ ଭଳି ଅନେକ କାର୍ଯ୍ୟକଳାପ ସାମିଲ୍ ଅଛି ।
ତେବେ ବର୍ତ୍ତମାନ ରାଜ୍ୟ ସରକାରଙ୍କ କୋଭିଡ୍ କଟକଣାକୁ ଦୃଷ୍ଟିରେ ରଖି ପ୍ରତ୍ୟକ ଶନିବାର ଓ ରବିବାର ( ସପ୍ତାହାନ୍ତ ସଟଡାଉନ୍ ପାଇଁ ) ଏହି ବୋଟ୍ କ୍ଲବ୍ ବନ୍ଦ ରହିବ।
କୋଭିଡ୍ -୧୯ ସଂକ୍ରମଣକୁ ଦୃଷ୍ଟିରେ ରଖି ବୋଟ୍ ଓ ଅନ୍ୟାନ୍ୟ ଉପକରଣ ଗୁଡ଼ିକ ନିୟମିତ ସାନିଟାଇଜ୍ କରାଯାଉଛି।
ରାଜ୍ୟରେ ପର୍ଯ୍ୟଟନର ବିକାଶ ଉପରେ ମାନ୍ୟବର ମୁଖ୍ୟମନ୍ତ୍ରୀ ଗୁରୁତ୍ବ ଦେଉଛନ୍ତି ଓ ତାଙ୍କ ପରାମର୍ଶରେ ମହାନଦୀରେ ଜଳଭିତ୍ତିକ ମନୋରଞ୍ଜନକୁ ପ୍ରୋତ୍ସାହିତ କରିବା ଉଦ୍ଦେଶ୍ୟରେ ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ ଓ ଓଡିଶା ପର୍ଯ୍ୟଟନ ବିଭାଗ ସହାୟତାରେ ଏହି ବୋଟ କ୍ଲବ୍କୁ ୨ କୋଟି ଟଙ୍କା ବିନିଯୋଗରେ ନବୀକରଣ କରାଯାଇଥିଲା ।
ଭୁବନେଶ୍ୱର, ଜୁଲାଇ ୬(ଲୋକାଲ ୱାୟାର): ତିଗିରିଆ ଶ୍ରୀ ଶ୍ରୀ ପ୍ରସନ୍ନ ପୁରୁଷୋତ୍ତମ ଦେବଙ୍କ ମନ୍ଦିର ପାଖରେ ହେବ ଇକୋ ଟୁରିଜିମ୍ ଓ ବିନୋଦନ ପାର୍କ ।
ମନ୍ଦିର ନିକଟରେ ପ୍ରବାହିତ ରେଙ୍ଗାଲି ଦକ୍ଷିଣ ପାଶ୍ୱର୍ କେନାଲର ନରସିଂହପୁର ଶାଖା କେନାଲ ପାଶ୍ୱର୍ରେ ଥିବା ସରକାରୀ ଜାଗାର ଉନ୍ନତି କରାଯାଇ ଏହି ପ୍ରକଳ୍ପ ନିର୍ମାଣ ହେବ ।
ଏଥିପାଇଁ ମନ୍ତ୍ରୀ ରଣେନ୍ଦ୍ର ପ୍ରତାପ ସ୍ୱାଇଁଙ୍କ ଅଧ୍ୟକ୍ଷତାରେ ଲୋକସେବା ଭବନ ଠାରେ ଉଚ୍ଚସ୍ତରୀୟ ବୈଠକ ହୋଇଯାଇଛି ।
ଏଥିରେ ବୃକ୍ଷରୋପଣ, ହର୍ବାଲ ଗାର୍ଡେନ ଓ ପାର୍କ ପ୍ରତିଷ୍ଠା କରାଯାଇ ସ୍ଥାନର ସୌନ୍ଦର୍ଯ୍ୟକରଣ କରାଯିବ ।
ଯାହା ପର୍ଯ୍ୟଟକଙ୍କୁ ଆକୃଷ୍ଟ କରିବ ବୋଲି ମନ୍ତ୍ରୀ ଶ୍ରୀ ସ୍ୱାଇଁ କହିଛନ୍ତି । ଏହା ଧବଳେଶ୍ୱର, ଭଟ୍ଟାରିକା, ସପ୍ତଶଯ୍ୟା ଏବଂ କପିଳାସ ଆଦି ପ୍ରସିଦ୍ଧ ପର୍ଯ୍ୟଟନ ସର୍କିଟ ନିକଟରେ ଥିବା ଦୃଷ୍ଟିରୁ ଏହାର ଗୁରୁତ୍ୱ ବୃଦ୍ଧି ପାଇବ ବୋଲି ବୈଠକରେ ପର୍ଯ୍ୟଟନ ନିଦେ୍ର୍ଦଶକ କହିଥିଲେ ।
ଜଙ୍ଗଲ ବିଭାଗ ଏବଂ ଜଳସମ୍ପଦ ବିଭାଗର ସହଭାଗିତାରେ ଇକୋ ଟୁରିଜିମ୍ ପାର୍କ ନିର୍ମାଣ ସହିତ ଜଙ୍ଗଲ ସଂରକ୍ଷଣ ଦ୍ୱାରା ଅଧିକ ସଂଖ୍ୟାରେ ପର୍ଯ୍ୟଟକ ଆସିବେ ।
ଏଥି ନିମନ୍ତେ ଜଳସମ୍ପଦ ଏବଂ ପର୍ଯ୍ୟଟନ ବିଭାଗର ଅଧିକାରୀ ଯୁଗ୍ମ ଭାବେ କ୍ଷେତ୍ର ପରିଦର୍ଶନ କରିବେ ।
ପର୍ଯ୍ୟଟନ ବିଭାଗ ସ୍ଥପତିଙ୍କ ସହ ସ୍ଥାନ ପରିଦର୍ଶନ କରି ସମ୍ଭାବ୍ୟ ଇକୋ ଟୁରିଜିମ୍ ଏବଂ ବିନୋଦନ ପାର୍କ ନିର୍ମାଣ ନିମନ୍ତେ ପ୍ରକଳ୍ପ ପ୍ରସ୍ତୁତ କରିବେ ।
ଆସନ୍ତା ୧୫ ଦିନ ମଧ୍ୟରେ ପ୍ରକଳ୍ପ ରିପୋର୍ଟ ପ୍ରସ୍ତୁତ କରିବା ପାଇଁ ମନ୍ତ୍ରୀ ଶ୍ରୀ ସ୍ୱାଇଁ କହିଥିଲେ ।
ଜଳସମ୍ପଦ ବିଭାଗ ପକ୍ଷରୁ ପାରିପାଶ୍ୱିର୍କ ଉନ୍ନୟନ ମାଧ୍ୟମରେ ସ୍ଥାନର ସୌନ୍ଦର୍ଯ୍ୟକରଣ କରାଯିବ ।
ସମ୍ପୂର୍ଣ୍ଣ ପ୍ରକଳ୍ପ ରିପୋର୍ଟ ପ୍ରସ୍ତୁତ ହେବା ପରେ ପ୍ରକଳ୍ପର ରୂପରେଖ ଓ ଅର୍ଥ ବ୍ୟବସ୍ଥା ଚୂଡ଼ାନ୍ତ କରାଯିବ ବୋଲି ମନ୍ତ୍ରୀ ଶ୍ରୀ ସ୍ୱାଇଁ କହିଥିଲେ ।
ଭୁବନେଶ୍ୱର, ମେ ୧୬(ଲୋକାଲ ୱାୟାର): ପ୍ରତ୍ୟେକ ବର୍ଷ ଭଳି ଚଳିତ ବର୍ଷ ଅକ୍ଷୟ ତୃତୀୟା ଅବସରରେ କଟକ ଜିଲ୍ଲା ଅନ୍ତର୍ଗତ ଗୋକନ ମଣିଜୋରୀ ଗ୍ରାମରେ ପ୍ରତିଷ୍ଠା କରାଯାଇଥିବା ଓଡ଼ିଶାର ସର୍ବପ୍ରଥମ କୃଷକ ମନ୍ଦିରରେ ହୋମଯଜ୍ଞ, ହରିନାମ ସଂକୀର୍ତ୍ତନ ସହ ଅକ୍ଷୟ ତୃତୀୟ ପାଳିତ ହୋଇଯାଇଛି ।
ଗ୍ରାମର କୃଷକ ଭାଇମାନେ ଲଙ୍ଗଳକୁ ପୂଜାର୍ଚ୍ଚନା କରିବା ପରେ ହଳ ଯୋଚି ବିହନ ଅନୁକୂଳ କରିବା ପାଇଁ ବିଲକୁ ବାହାରି ଯାଇଥିଲେ ।
ସେମାନଙ୍କର ବିଶ୍ୱାସ ଅଛି ଯେ, ଅକ୍ଷୟ ତୃତୀୟା ଦିନ କୃଷକ ଦେବତାଙ୍କ ନିକଟରେ ପୂଜାର୍ଚ୍ଚନା କଲେ ଭଲ ଫସଲ ଅମଳ ହୋଇଥାଏ ।
ତେଣୁ ପ୍ରତ୍ୟେକ ବର୍ଷ ଗ୍ରାମର ଚାଷୀଭାଇମାନେ କୃଷକ ଦେବତାଙ୍କ ନିକଟରେ ଅକ୍ଷୟ ତୃତୀୟାକୁ ଧୁମଧାମରେ ପାଳନ କରିଆସୁଛନ୍ତି ।
ଜଣାଶୁଣା ସମାଜସେବୀ ପ୍ରତାପ କୁମାର ସାହୁ ୨୦୦୫ ମସିହାରେ ଗୋକନ ମଣିଜୋରୀ ଗ୍ରାମରେ ଏହି କୃଷକ ମନ୍ଦିରକୁ ପ୍ରତିଷ୍ଠା କରିଥିଲେ ।
ପ୍ରତିବର୍ଷ ଅକ୍ଷୟ ତୃତୀୟା ଦିନ ଏଠାରେ ହଳ ପ୍ରତିଯୋଗିତା କରାଯିବା ସହ କୃତି ପ୍ରତିଯୋଗୀମାନଙ୍କୁ ପିତ୍ତଳ ବାଲଟି, ପିତ୍ତଳ ଘଣ୍ଟି, ଦଉଡ଼ି, ପାଞ୍ଚଣ, ଗୋଖାଦ୍ୟ ଏବଂ ସାର୍ଟିଫିକେଟ୍ ପ୍ରଦାନ କରାଯାଇଥାଏ ।
ପାଖାପାଖି ଦୁଇ ହଜାର ଲୋକଙ୍କ ପାଇଁ ଖାଇବା ବ୍ୟବସ୍ଥା କରାଯାଇଥାଏ ।
ଭୁବନେଶ୍ୱର, ମେ ୪(ଲୋକାଲ ୱାୟାର): ଓଡ଼ିଶା ଉଚ୍ଚ ନ୍ୟାୟାଳୟର ମୁଖ୍ୟ ବିଚାରପତି ଡଃ.ଏସ୍. ମୁରଲୀଧର ଛୁଟି ଆରକ୍ଷଣ ଏବଂ ପ୍ରଶିକ୍ଷଣ ଛୁଟି ଜନିତ ଖାଲିସ୍ଥାନ ପରିପ୍ରେକ୍ଷୀରେ ରାଜ୍ୟର ବିଭିନ୍ନ ଜିଲ୍ଲାରେ ସ୍ଥାପିତ ଲିଭ୍ ରିଜର୍ଭ ଆଣ୍ଡ ଲିଭ୍ ଟ୍ରେନିଂ ଭାକାନ୍ସି କୋର୍ଟ ଏବଂ ଅନ୍ୟ କେତେକ କୋର୍ଟକୁ ଭିଡିଓ କନ୍ଫରେନ୍ସିଂ ମାଧ୍ୟମରେ ଉଦଘାଟନ କରିଛନ୍ତି ।
ସେଗୁଡିକ ହେଲା (କ) ନୟାଗଡ ଜିଲ୍ଲାର ନୟାଗଡ଼ ଠାରେ ଅବସ୍ଥାପିତ ଲିଭ୍ ରିଜର୍ଭ ଓ ଲିଭ୍ ଟ୍ରେନିଂ ଭାକାନ୍ସି ସିନିୟର ସିଭିଲ ଜଜ୍ କୋର୍ଟ, (ଖ) କୋରାପୁଟ ଜିଲ୍ଲାର ଜୟପୁର ସ୍ଥିତ ସିଭିଲ୍ ଜଜ୍ (ସିନିୟର ଡିଭିଜନ) ତଥା ଆସିଷ୍ଟାଣ୍ଟ ସେସନ୍ସ ଜଜ୍ କୋର୍ଟ (ମହିଳା କୋର୍ଟ), (ଗ) ରାୟଗଡ଼ା ଜିଲ୍ଲାର ରାୟଗଡା ସ୍ଥିତ ସିଭିଲ୍ ଜଜ୍ (ସିନିୟର ଡିଭିଜନ) ତଥା ଆସିଷ୍ଟାଣ୍ଟ ସେସନ୍ସ ଜଜ୍ କୋର୍ଟ (ମହିଳା କୋର୍ଟ), (ଘ) କେନ୍ଦୁଝର ଜିଲ୍ଲାର ବଡବିଲ ଠାରେ ୨ୟ ମାଜିଷ୍ଟ୍ରେଟ୍(ଫାଷ୍ଟ କ୍ଲାସ୍ ) କୋର୍ଟ,(ଙ) କଳାହାଣ୍ଡି ଜିଲ୍ଲାର ଭବାନୀପାଟଣାଠାରେ ସିନିୟର ସିଭିଲ ଜଜ୍ କୋର୍ଟ ପରିସର ଅବସ୍ଥାପିତ ଲିଭ୍ ରିଜର୍ଭ ଓ ଲିଭ୍ ଟ୍ରେନିଂ ଭାକାନ୍ସି କୋର୍ଟ ଏବଂ (ଚ) ଝାରସୁଗୁଡାଠାରେ ସିନିୟର ସିଭିଲ ଜଜ୍ କୋର୍ଟ ପରିସର ଅବସ୍ଥାପିତ ଲିଭ୍ ରିଜର୍ଭ ଓ ଲିଭ୍ ଟ୍ରେନିଂ ଭାକାନ୍ସି କୋର୍ଟ ।
ଏହି ଉଦଘାଟନ କାର୍ଯ୍ୟକ୍ରମରେ ଉଚ୍ଚନ୍ୟାୟାଳୟର ମାନ୍ୟବର ଜଷ୍ଟିସ୍ ପ୍ରମଥ ପଟ୍ଟନାୟକ, ଜଷ୍ଟିସ୍ କେ.ଆର୍.ମହାପାତ୍ର, ଜଷ୍ଟିସ୍ ବି.ପି.ରାଉତରାୟ, ଜଷ୍ଟିସ୍ ଏସ୍.କେ ପାଣିଗ୍ରାହୀ ଏବଂ ଜଷ୍ଟିସ୍ ସାବିତ୍ରୀ ରଥଙ୍କ ସମେତ ଓଡିଶା ଉଚ୍ଚ ନ୍ୟାୟାଳୟର ଅନ୍ୟ ବିଚାରପତି ମାନେ ଭିଡିଓ କନଫରେନ୍ସିଂ ମାଧ୍ୟମରେ ଉପସ୍ଥିତ ଥିଲେ ।
ଭୁବନେଶ୍ୱର, ଏପ୍ରିଲ ୨୯(ଲୋକାଲ ୱାୟାର): ଓଡ଼ିଶା ରାଜ୍ୟ ସଂଗ୍ରହାଳୟ ପକ୍ଷରୁ ଆୟୋଜିତ ହୋଇଥିଲା 'ଓଡ଼ିଶାର ବରପୁତ୍ର' ଧାରାବାହିକ ୱେବିନାର୍-ଏକ' ।
ଉତ୍କଳ ଗୌରବ ମଧୁସୂଦନ ଦାସଙ୍କ ଜୟନ୍ତୀ ଅବସରରେ 'ନବ ଓଡ଼ିଶାର ନିର୍ମାତାଃ ମଧୁବାବୁ' ଶୀର୍ଷକ ଆଲୋଚନା ହୋଇଥିଲା ।
ଏଥିରେ ଅତିଥି ଓ ବକ୍ତମାନେ ଯୋଡ଼ି ହୋଇ ମଧୁବାବୁଙ୍କ ସ୍ମୃତିଚାରଣ କରି ତାଙ୍କ ଅବଦାନ ସମ୍ପର୍କରେ ବ୍ୟାଖ୍ୟା କରିଥିଲେ ।
ମୁଖ୍ୟ ଅତିଥି ଭାବେ ମନ୍ତ୍ରୀ କ୍ୟାପଟେନ୍ ଦିବ୍ୟଶଙ୍କର ମିଶ୍ର, ସମ୍ମାନିତ ଅତିଥି ଭାବେ ବିଭାଗର ପ୍ରମୁଖ ଶାସନ ସଚିବ ଡ. ବିଷ୍ଣୁପଦ ସେଠୀ , ମୁଖ୍ୟ ବକ୍ତା ଭାବେ ବିଶିଷ୍ଟ ସାହିତି୍ୟକ ଦାଶ ବେନହୁର ଯୋଗଦେଇ ନିଜ ବକ୍ତବ୍ୟରେ ଅନେକ ଅନାଲୋଚିତ ଦିଗ ଉପରେ ଆଲୋଚନା କରିଥିଲେ ।
କାର୍ଯ୍ୟକ୍ରମରେ ସଂଯୋଜନା କରିଥିଲେ ସଂଗ୍ରହାଳୟର ଅଧୀକ୍ଷକ ଡ. ଭାଗ୍ୟଲିପି ମଲ୍ଲ ।
ଏହି ଅବସରରେ ରାଜ୍ୟ ସଂଗ୍ରହାଳୟ ଓ କଟକ ମଧୁସ୍ମୃତି ସଂଗ୍ରହାଳୟରେ ମଧୁବାବୁଙ୍କ ବିଭିନ୍ନ ସାମଗ୍ରୀ ପ୍ରଦର୍ଶିତ କରାଯାଇଥିଲା ।
ଯାହାକୁ ଦେଖି ଛାତ୍ରଛାତ୍ରୀମାନେ ଖୁସି ହୋଇଥିଲେ । ଏହି କାର୍ଯ୍ୟକ୍ରମରୁ 'ଓଡ଼ିଶାର ବରପୁତ୍ର' ଧାରାବାହିକ ୱେବିନାରର ପ୍ରଥମ ଭାଗ ଉଦଘାଟିତ ହୋଇଯାଇଛି । ଆଗକୁ ଏହିପରି କାର୍ଯ୍ୟକ୍ରମ ଚାଲୁ ରହିବ ।
ଚୌଦ୍ୱାର, ଏପ୍ରିଲ ୧୪ (ଲୋକାଲ ୱାୟାର): କଟକ ଜିଲ୍ଲାର ଡାଳିଯୋଡ଼ା ଜଙ୍ଗଲ ରେଞ୍ଜ ଅନ୍ତର୍ଗତ ଆମ୍ବିଳିଝରି ଗାଁରୁ ଦ୍ୱାଦଶ/ତ୍ରୟୋଦଶ ଶତାବ୍ଦୀର ଏକ ପ୍ରାଚୀନ କୂଅ ଆବିଷ୍କୃତ ହୋଇଛି । କୂଅକୁ ନେଇ ସ୍ଥାନୀୟ ଅଞ୍ଚଳରେ ଅନେକ ଲୋକକଥା ଥିଲେ ବି ଘଞ୍ଚ ଡାଳପତ୍ର ଭିତରେ ଏହା ଘୋଡ଼େଇ ହୋଇ ରହିଥିବାରୁ ଏହାର ଅସ୍ତିତ୍ୱ ଲୋକଲୋଚନ ଆଢୁଆଳରେ ଥିଲା ।
କିଲା ଡାଳିଜୋଡ଼ାରେ ରହୁଥିବା ପଞ୍ଚକୁଟ ରାଜପରିବାରର ଦେବଜିତ ସିଂହଦେଓ ସ୍ଥାନୀୟ ଆଦିବାସୀମାନଙ୍କ ସାହାଯ୍ୟରେ ସେହି ଘଞ୍ଚ ଡାଳପତ୍ର ଓ ବୁଦା ସଫା କରାଇବା ପରେ ପ୍ରାଚୀନ କୂଅଟି ଦୃଷ୍ଟିଗୋଚର ହୋଇଥିଲା ।
ଏ ସମ୍ପର୍କରେ ସେ ଇନଟାକକୁ ଜଣାଇବା ପରେ ଅନୀଲ ଧୀର, ବିଶ୍ୱଜିତ ମହାନ୍ତି, ଦୀପକ ନାୟକ ଓ ସୁମନ ପ୍ରକାଶ ସ୍ୱାଇଁଙ୍କୁ ନେଇ ଗଠିତ ଚାରି ଜଣିଆ ଟିମ ଘଟଣାସ୍ଥଳରେ ପହଞ୍ଚି ପ୍ରାଚୀନ କୂଅଟିର ସର୍ବେକ୍ଷଣ କରିଥିଲେ ।
ସ୍ଥାନୀୟ ଆମ୍ବିଳିଝରି ଗାଁର କିଛି ଆଦିବାସୀ ଲୋକଙ୍କ ସହାୟତାରେ ଟିମ କୂଅ ଓ ଏହାର ପରିବେଶର ବିସ୍ତୃତ ସର୍ବେକ୍ଷଣ କରିଥିଲା । ବର୍ଗ କ୍ଷେତ୍ର ଡିଜାଇନରେ ନିର୍ମିତ କୂଅଟିର କିଛି ପାହାଚ ଭିତରକୁ ଯାଇଛି ।
ସମୂଦାୟ ଢାଞ୍ଚା ନିଖୁଣ ଜ୍ୟାମିତିକ ପ୍ୟାଟର୍ଣ୍ଣରେ ନିର୍ମିତ ହୋଇଥିବା ବେଳେ ତଳ ସ୍ତରରେ ସୁନ୍ଦର କାରୁକାର୍ଯ୍ୟଭରା ବାଲି ପଥର ଓ ଉପର ଭାଗରେ ଲାଟେରାଇଟ ପଥର ଖଣ୍ଡ ରହିଛି । କୂଅ ପରିସରରେ ଦୁଇଟି ମନ୍ଦିରର ପୀଢା ବିକ୍ଷିପ୍ତ ଭାବେ ପଡି ରହିଛି ।
ପାହାଚ ତିଆରିରେ ନିର୍ମିତ ଲାଟେରାଇଟ ପଥରଗୁଡ଼ିକ କୌଣସି ପ୍ରାଚୀନ ମନ୍ଦିରୁ ଆସିଥିବା ଜଣାପଡୁଛି । ମସ୍ତକ ଭାଗର ଅମାଲକା ତିନିଟି ଭାଗରେ ପଡ଼ି ରହିଛି । କୂଅଟି ସ୍ଥାନୀୟ ଲୋକଙ୍କ ମଧ୍ୟରେ ଭାଇବୋହୂ ଦେଢଶୁର କୂଅ ନାମରେ ପରିଚିତ ।
କୂଅ ପାଣିର ବହୁ ଔଷଧୀୟ ଗୁଣ ରହିଥିବା ସ୍ଥାନୀୟ ଲୋକଙ୍କ ବିଶ୍ୱାସ ରହିଛି । ଡାଳିଯୋଡା ଅଞ୍ଚଳଟି ପ୍ରାଚୀନ ପାଞ୍ଚ କଟକର ଅଂଶବିଶେଷ ଥିଲା । ଅମରାବତୀ କଟକ ଏବଂ ଚୌଦ୍ୱାର କଟକର ପ୍ରବେଶ ଦ୍ୱାର ଭାବେ ବ୍ୟବହୃତ ହେଉଥିଲା ।
ଗବେଷକ ଅନୀଲ ଧୀରଙ୍କ ଅନୁଯାୟୀ, ଏପରି ନିଆରା କାରୁକାର୍ଯ୍ୟ ହୋଇଥିବା କୂଅ ପ୍ରାଚୀନ କଳିଙ୍ଗ ମନ୍ଦିରଗୁଡ଼ିକରେ ବେଳେବେଳେ ଦେଖିବାକୁ ମିଳିଥାଏ । ଘଟଣାସ୍ଥଳରେ ଦେଖିବାକୁ ମିଳିଥିବା ପ୍ରାଚୀନ ମନ୍ଦିରର ପଥର ଖଣ୍ଡ, ମାଟି ପାତ୍ର ଆଦି ସେହି ଅଞ୍ଚଳରେ ପ୍ରାଚୀନ ଗାଁ ଓ ଧାର୍ମିକ ସ୍ଥଳର ଉପସ୍ଥିତିକୁ ଦର୍ଶାଉଛି ।
କୂଅଟି କେବଳ ଡାଳପତ୍ର ଘୋଡ଼େଇ ହୋଇ ରହିଥିଲା । ପ୍ରାଚୀନ କୂଅଟି ଏବେ ବି ଅତୁଟ ରହିଛି । ଇନଟାକ ଟିମ ନିଜ ସର୍ବେକ୍ଷଣ ରିପୋର୍ଟ ରାଜ୍ୟ ପ୍ରତ୍ନତତ୍ୱ ବିଭାଗକୁ ପ୍ରଦାନ କରିଛି । ପ୍ରତ୍ନତତ୍ୱ ବିଭାଗ ତୁରନ୍ତ ସ୍ଥାନଟିର ସର୍ବେକ୍ଷଣ କରି ଏହାର ସୁରକ୍ଷା ପାଇଁ ପଦକ୍ଷେପ ନେବା ଉଚିତ ।
ଏହା ଏକ ସମୃଦ୍ଧ ପ୍ରତ୍ନତାତ୍ତ୍ୱିକ ସ୍ଥାନ ହୋଇଥିବାରୁ ଉପଯୁକ୍ତ ଭାବେ ଖନନ କଲେ ଅନେକ ଗୁରୁତ୍ୱପୂର୍ଣ୍ଣ ତଥ୍ୟ ଲୋକଲୋଚନକୁ ଆସିବ ବୋଲି ଡଃ ବିଶ୍ୱଜିତ ମହାନ୍ତି କହିଛନ୍ତି । ମହାନଦୀ ଉପତ୍ୟକାର କୀର୍ତିରାଜି ତାଲିକାରେ ଏହି ସ୍ଥାନକୁ ନଥିଭୁକ୍ତ କରିବାକୁ ଦାବି କରିଛନ୍ତି ଟିମର ଅନ୍ୟତମ ସଦସ୍ୟ ଦୀପକ କୁମାର ନାୟକ ।
କୂଅଟି ଏଯାବତ ଆବିଷ୍କୃତ ହୋଇନଥିବାରୁ ଏହା ତାଲିକାରେ ସ୍ଥାନ ପାଇନାହିଁ । ପୂର୍ବରୁ ସେ ମହାନଦୀ ଅବବାହିକାର ଉପର ଓ ତଳ ମୁଣ୍ଡରେ ଅନେକ ଗୁରୁତ୍ୱପୂର୍ଣ୍ଣ ଆବିଷ୍କାର କରି ସାରିଛନ୍ତି ।
ରାଜ୍ୟରେ ଥିବା କୀର୍ତିରାଜିଗୁଡ଼ିକର ଉପଯୁକ୍ତ ତାଲିକା ଓ ନଥିପତ୍ର ପ୍ରସ୍ତୁତିକୁ ଇନଟାକ ଟିମ୍ ଗୁରୁତ୍ୱ ଦେଇଛି ।
କଟକ, ଏପ୍ରିଲ ୧୪(ଲୋକାଲ ୱାୟାର): ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଆଜି କଟକର ସିଲଭର ସିଟି ବୋଟ କ୍ଲବକୁ ଏକ ଭର୍ଚୁଆଲ ପ୍ଲାଟଫର୍ମରେ ଲୋକାର୍ପିତ କରିଛନ୍ତି ।
ମହାନଦୀ ଜଳ ଭିତ୍ତିକ ମନୋରଞ୍ଜନକୁ ପ୍ରୋତ୍ସାହିତ କରିବା ଉଦେ୍ଦଶ୍ୟରେ ଉକ୍ତ ବୋଟ କ୍ଲବଟି ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମ ମାଧ୍ୟମରେ ଓଡ଼ିଶା ପର୍ଯ୍ୟଟନ ସହାୟତାରେ ୨ କୋଟି ଟଙ୍କା ବିନିଯୋଗରେ ନବୀକରଣ କରାଯାଇଅଛି ।
ମୁଖ୍ୟମନ୍ତ୍ରୀ ତାଙ୍କ ସମ୍ବୋଧନରେ କହିଛନ୍ତି, ଜଳରାଶି ଅନ୍ତର୍ଭୁକ୍ତ ରାଜ୍ୟର ପର୍ଯ୍ୟଟନ ସମ୍ଭାବନାକୁ ସଂଯୋଗ କରିବା ପାଇଁ ଆମେ ଚିହ୍ନଟ କରିଥିବା ପର୍ଯ୍ୟଟନସ୍ଥଳୀଗୁଡ଼ିକର ଭିତ୍ତିଭୂମିର ବିକାଶ କରୁଛୁ ।
ମହାନଦୀର ଏହି ମନୋଜ୍ଞ ପରିବେଶରେ ମନୋରଞ୍ଜନ ଓ ଦୁଃସାହସିକ ଜଳକ୍ରୀଡ଼ା ଭିତ୍ତିକ ପର୍ଯ୍ୟଟନ ହବ୍ ପ୍ରତିଷ୍ଠା କରିବାରେ ସହାୟତା କରିବ ।
ବୋଟ କ୍ଲବରେ କାର୍ଯ୍ୟକ୍ଷମ ହେବାକୁ ଥିବା କାର୍ଯ୍ୟକଳାପରେ ଜେଟ ସ୍କି, ସ୍ପିଡ୍ ବୋଟ, ଡେ କ୍ରୁଜ୍, ବାନାନା ବୋଟ, ଇନଫ୍ଲେଟେବୁଲ୍ ବୋଟ୍, ୱାଟର ସ୍କୁଟର, ଫ୍ଲୋଟିଂ କାଫେ, କାୟାକିଂ, କାନୋଇଙ୍ଗ, ପେଡାଲ୍ ବୋଟ୍, ସ୍କୁବା ଡାଇଭିଂ ଇତ୍ୟାଦି ଅନ୍ତର୍ଭୁକ୍ତ ।
ଉକ୍ତ ବୋଟ କ୍ଲବରେ ଅପରେଟରମାନଙ୍କୁ ସାଧାରଣ ଭିତ୍ତିଭୂମି ଏବଂ ଉପଭୋକ୍ତା ଫି ମଡେଲରେ ପରିଚାଳନା କରିବାକୁ ଅନୁମତି ଦିଆଯିବ ।
ପର୍ଯ୍ୟଟନ, ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ମନ୍ତ୍ରୀ ଜ୍ୟୋତି ପ୍ରକାଶ ପାଣିଗ୍ରାହୀ; ସାଂସଦ ଭର୍ତ୍ତୃହରି ମହତାବ, ସାଂସଦ ସୁବାସ ସିଂହ, ବିଧାୟକ ସୌଭିକ୍ ବିଶ୍ୱାଳ, ପୂର୍ବତନ ବିଧାୟକ ଦେବାଶିଷ ସାମନ୍ତରାୟ, ପର୍ଯ୍ୟଟନ ବିଭାଗର ପ୍ରମୁଖ ଶାସନ ସଚିବ ଶ୍ରୀ ବିଶାଲ କୁମାର ଦେବ; ଓଡ଼ିଶା ପର୍ଯ୍ୟଟନ ଉନ୍ନୟନ ନିଗମର ଅଧ୍ୟକ୍ଷା ଶ୍ରୀମୟୀ ମିଶ୍ର, ପର୍ଯ୍ୟଟନ ବିଭାଗର ନିଦେ୍ର୍ଦଶକ ସଚିନ ରାମଚନ୍ଦ୍ର ଯାଦବ ଏବଂ କଟକର ଜିଲ୍ଲାପାଳ ଭବାନୀ ଶଙ୍କର ଚୟିନି ଏହି ସମାରୋହରେ ଉପସ୍ଥିତ ଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
